贈孔經甫賢良兼簡許少張狀元
作者：陳舜俞
朝代：宋

paragraphs: 晚泊姑孰浦，忽逢瀟湘人。
口稱丹邱客，面带湘江雲。
此客骨不凡，九天之麒麟。
新上紫烟頂，以頭觸天門。
赤龍怒當路，夭矯驚百神。
麒麟顧何力，牙爪勇踞蹲。
既欲掎其角，又或批其鱗。
此身甘萬死，齏粉不逡巡。
帝曰汝無罪，濯濯良不群。
輟吾黄金鋪，縱之赤城塵。
收頭縮下土，別待風雷春。
龍怒逐之去，四海波濤翻。
顧我天一涯，遺下顔色溫。
昔爲游天夢，嘗受一日恩。
老來因對客，念往驚心魂。
寄謝剡溪子，入朝可無言。